అక్టోబర్ 2023 గాజా-ఇజ్రాయెల్ ఘర్షణ

2023 అక్టోబర్ 7న హమాస్ నేతృత్వంలోని పాలస్తీనియన్ ఉగ్రవాద గ్రూపులు  గాజా స్ట్రిప్ నుండి ఇజ్రాయెల్‌పై పెద్ద ఎత్తున ముట్టడి ప్రారంభించాయి. హమాస్ దానిని ఆపరేషన్ అల్-అక్సా తుఫాన్ అని పిలిచింది. కొంతమంది పరిశీలకులు ఈ సంఘటనలను మూడవ పాలస్తీనా తిరుగుబాటుకు నాంది అని పేర్కొన్నారు. ఇజ్రాయెల్ డిఫెన్స్ ఫోర్సెస్ ఆపరేషన్ ఐరన్ స్వోర్డ్స్ పేరిట ఇజ్రాయెల్ ఎదురుదాడి ప్రారంభించింది.

ఈ ముట్టడి అన్నది ఏడాది పాటు 250 మంది పాలస్తీనియన్లు, 32 మంది ఇజ్రాయెలీల మరణానికి కారణమైన వివిధ హింసాత్మక సంఘటనలకు పరాకాష్టగా నిలుస్తోందని విశ్లేషణలు వెలువడ్డాయి. ఆ హింసాత్మక ఘటనల్లో ఇజ్రాయెలీ సెటిల్‌మెంట్లు విస్తరించడం, పాలస్తీనియన్ పౌరులపై ఇజ్రాయెలీ సెట్లర్ హింస పెరగడం, జెనిన్ శరణార్థి శిబిరంలో, అల్-అక్సా మసీదు వద్ద ఘర్షణలు వంటివి ఉన్నాయి. హమాస్ తన దాడికి ఈ ఘటనలను సమర్థనగా ప్రస్తావించింది. గాజా వెలుపల ఉన్న పాలస్తీనియన్లు " ఆక్రమణదారులపై పోరాటంలో" చేరాలని పిలుపునిచ్చారు. ప్రతిస్పందనగా, ఇజ్రాయెల్ ప్రధాన మంత్రి బెంజమిన్ నెతన్యాహు అత్యవసర, యుద్ధ పరిస్థితులను ప్రకటించారు. కొన్ని ప్రతిపక్ష పార్టీలు జాతీయ ఐక్యత ప్రభుత్వం ఏర్పాటుకు పిలుపునిచ్చాయి. 

తెల్లవారుజామున ఇజ్రాయెల్‌పైన కనీసం 3,000 క్షిపణులను ప్రయోగిస్తూ రాకెట్ దాడి చేయడం, ఇజ్రాయెల్ భూభాగంలోకి వాహనాల ద్వారా చొరబాట్లు ప్రారంభించడంతో దాడులు ప్రారంభమయ్యాయి.  పాలస్తీనియన్ మిలిటెంట్లు గాజా-ఇజ్రాయెల్ కంచెను కూడా ఛేదించారు. ఆ కంచెను దెబ్బతీసిన చోట్ల దాని గుండా, గాజా బోర్డర్ క్రాసింగ్‌ల గుండా బలవంతంగా ప్రవేశించారు. సమీపంలోని ఇజ్రాయెల్ కమ్యూనిటీలు, సైనిక స్థావరాలలోకి ప్రవేశించి దాడులు ప్రారంభించారు. ఈ దాడుల్లో కనీసం 900 మంది ఇజ్రాయెల్‌లు మరణించారు. సంఘర్షణ ప్రారంభమైనప్పటి నుండి ఇజ్రాయెల్ పౌరులు హత్యలు, అత్యాచారాలు, దాడులు, కిడ్నాప్‌లు వంటి అత్యంత హింసాత్మక సంఘటనల పాలయ్యారు. దక్షిణ ఇజ్రాయెల్‌లో గాజా సరిహద్దుకు అత్యంత సమీపంలో జరిగిన మ్యూజిక్ ఫెస్టివల్‌లో జరిగిన ఊచకోతలోనే 260 మంది వరకూ హత్యకు గురయ్యారు. పసిపిల్లలు, వృద్ధులతో సహా 150 మంది దాకా ఇజ్రాయెల్ పౌరులను, సైనికులను పాలస్తీనా మిలిటెంట్లు కిడ్నాప్ చేసి గాజా స్ట్రిప్‌కు బందీలుగా తీసుకెళ్ళారు.